বঙ্গোপসাগরে নিম্নচাপ, গঙ্গাসাগরে জারি সতর্কতা

কলকাতা: বঙ্গোপসাগরে (Bay of Bengal) নিম্নচাপ (Depresson) গড়ে ওঠার ফলে গঙ্গাসাগর (Gangasagar) এলাকায় সতর্কতা জারি করা হয়েছে। স্থানীয় প্রশাসনের পক্ষ থেকে লাগাতার মাইকিং করে মানুষকে সতর্ক করা হচ্ছে। পাশাপাশি পর্যটক ও সাধারণ মানুষ যাতে বিপজ্জনক এলাকায় না যান, সেই জন্য নজরদারিও কড়া করা হয়েছে।

আরও পড়ুন: নন্দীগ্রাম নিয়ে আলাদা বৈঠক চান অভিষেক বন্দ্যোপাধ্যায়

আবহাওয়া দফতরের পূর্বাভাস অনুযায়ী, নিম্নচাপের কারণে উপকূলবর্তী জেলায় বৃষ্টি ও জোয়ারের সম্ভাবনা রয়েছে। সেই কারণে গঙ্গাসাগর মেলায় আসা ভক্ত, পর্যটক ও স্থানীয় বাসিন্দাদের নিরাপত্তায় পুলিশ ও প্রশাসন নজরদারি চালাচ্ছে।

প্রশাসনের তরফে জানানো হয়েছে, পরিস্থিতি নিয়ন্ত্রণে রাখতে সবরকম ব্যবস্থা নেওয়া হয়েছে এবং জনগণকে অযথা আতঙ্কিত না হয়ে সতর্ক থাকার পরামর্শ দেওয়া হয়েছে।

ইতিমধ্যেই নদী ও সমুদ্রপথে টহলদারি বাড়ানো হয়েছে এবং মৎস্যজীবীদের সমুদ্রে না যেতে কড়া নির্দেশ দেওয়া হয়েছে। নৌকো ও ট্রলারগুলিকে নিরাপদে রাখতে মৎস্যজীবীদের বিকল্প বন্দরে সরিয়ে আনাও শুরু হয়েছে।

এছাড়া আশেপাশের বাজার, লঞ্চঘাট ও ভিড়প্রবণ এলাকায় মাইকিংয়ের পাশাপাশি পুলিশি মোতায়েনও জোরদার করা হয়েছে। স্থানীয় বাসিন্দারা বলছেন, প্রশাসনের উদ্যোগে তাঁরা আগেভাগেই পরিস্থিতি সম্পর্কে সচেতন হচ্ছেন, যা বিপদের সময়ে অনেকটাই স্বস্তি দিচ্ছে।